Medzinárodné školenie pre mladých odborárov

Na konci januára 2025 sa v talianskom Palerme uskutočnil **ETUC Youth Training Week,** podujatie organizované Európskou odborovou konfederáciou (EOK) v spolupráci s ETUI (Európsky odborový inštitút) s cieľom vzdelávať a posilniť mladých odborárov v Európe. Priniesol mladým odborárom z celej Európy intenzívne vzdelávacie a diskusné aktivity a množstvo praktických workshopov. Podujatie sa konalo v dňoch 28. – 31. januára 2025 a zameralo sa na kľúčové témy odborového aktivizmu, politickej ekonómie, digitálnych kampaní či rastúceho vplyvu umelej inteligencie.

Na podujatí sa zúčastnili zástupcovia z viacerých európskych krajín. Konfederáciu odborových zväzov SR reprezentovali Mária Čirčová (OZŠ), Daniela Krajgerová (OZŠ) a Jana Backstuberová (SLOVES).

V prvý deň boli účastníkom predstavené Európska odborová konfederácia, Európsky odborový inštitút a Komisia mladých odborárov, ich hlavné činnosti a stratégie, aj jednotliví zástupcovia. Ďalšia časť bola venovaná predstaveniu účastníkov a ich očakávaní. Diskutovalo sa o úlohe mladých odborárov a ich prínose k odborovému hnutiu, ako aj o hodnotách, ktoré v rámci svojich odborových hnutí vyznávajú a považujú za najdôležitejšie.

V závere dňa bola účastníkom predstavená jedna z hlavných priorít ETUC – Obnova odborového hnutia. Akčný program ETUC sa zaviazal k presadzovaniu európskej agendy obnovy odborového hnutia a zvyšovaniu členskej základne, podporujúc členské organizácie pri posilňovaní práv pracovníkov, zlepšovaní pracovných podmienok a zosilňovaní hlasu zamestnancov prostredníctvom kolektívneho vyjednávania a kolektívnej akcie, pričom osobitná pozornosť sa bude venovať novým formám práce. Program taktiež zahŕňa podporu členských organizácií pri rozvíjaní stratégií obnovy, vrátane digitálneho odborového aktivizmu a koordinácie národných a sektorových stratégií.

Okrem toho sa ETUC zaviazala k zriadeniu Centra obnovy odborového hnutia. Bude slúžiť ako platforma na zdieľanie stratégií, nástrojov a inovatívnych taktík, ktoré pomôžu odborom čeliť zložitým výzvam na národnej, sektorovej a európskej úrovni. To bude oficiálne spustené na konferencii ETUC v roku 2025. Tvorivou skupinovou úlohou účastníkov bolo pre túto konferenciu vytvoriť tri návrhy aktivít, ktorých cieľom je zabezpečiť, aby boli hlasy mladých vypočuté, zaujali odborových lídrov a účastníkov a presvedčili ich, že mladých ľudí v odboroch potrebujeme.

Druhý deň sa niesol v znamení politickej ekonómie a nárastu krajnej pravice v Európe. Účastníci diskutovali o neoliberalizme, jeho znakoch a hrozbách. Každá zúčastnená krajina predstavila pôsobenie krajnej pravice, analyzovala jej hlavné politické témy, postoj k Európskej únii, stratégiu organizovania a taktiky získavania voličov. Potom si účastníci vymieňali skúsenosti a hľadali spôsoby, ako čeliť týmto trendom v odborárskom prostredí. Popoludní sa venovali digitálnemu prostrediu a sociálnym médiám, ktoré zohrávajú stále významnejšiu úlohu v odborových kampaniach. V skupinách analyzovali možnosti využitia umelej inteligencie a sociálnych sietí v odborovej činnosti.

Tretí deň sa sústredil na digitálne kampane a technológie s osobitným zameraním na monitorovací systém spoločnosti Amazon. Diskutovalo sa aj o umelej inteligencii a jej potenciálnych hrozbách i príležitostiach pre odbory. Prostredníctvom videí získali účastníci cenné rady, ako získať podklady pre digitálnu kampaň, vytvoriť prieskum na získanie informácií a spätnej väzby, aj ako pripraviť kampaň na sociálnych sieťach na podporu záujmov odborových hnutí. Následne sa účastníci zapojili do skupinových workshopov, kde všetky tieto vedomosti pretavili do konkrétnych výstupov.

ETUC Youth Training Week 2025 bol pre mladých odborárov výnimočnou príležitosťou na výmenu skúseností a získanie praktických nástrojov na efektívnejšie organizovanie kampaní. Okrem odborných prednášok a workshopov si účastníci odniesli cenné kontakty a nadviazali nové spolupráce na medzinárodnej úrovni.

ETUC Youth Training Week 2025 opäť potvrdil význam vzdelávania a sieťovania mladých odborárov, ktorí budú formovať európsky pracovný trh v budúcnosti.